Kadúc, Miroslav, poslanec NR SR (2015-03-25):
Ďakujem veľmi pekne, pán predsedajúci. Vážené kolegyne, vážení kolegovia, vážení hostia na balkóne, dovoľte mi, aby som predniesol návrh, ktorý sme pripravili s kolegom Jurajom Drobom a ktorý vychádza z čisto aplikačnej praxe, teda spomedzi ľudí, z ich podnetov, z ich problémov. V prvom rade musím povedať, že nie som fanúšikom nejakej veľkej regulácie, ale keď niektoré subjekty, osoby, spoločnosti nemajú mieru, tak, žiaľ, treba ich regulovať a treba im dávať povinnosti, ktoré musia splniť k tomu, aby nezasahovali do súkromia občanov. S tým problémom sa stretávame podľa mňa všetci v tejto sále a týka sa nevyžiadaných telefonátov, telefonátov od spoločností, ktoré ponúkajú rôzne výrobky, služby, bambusové ponožky, hrnce, matrace, čokoľvek. Neviem ako vám, ale mne sa to stalo opakovane, dokonca aj počas víkendu, že taká spoločnosť mi volala a ponúkala nejaký produkt. Na to som sa dopytoval, odkiaľ majú moje telefóne číslo, aby som v prípade nutnosti alebo potreby, a potreba tam už bola, vedel odvolať svoj súhlas s tým, že niekto spracúva moje telefónne číslo. Bolo mi odpovedané, takže nie je možné mi ho poskytnúť, prípadne ide o náhodnú generáciu čísla, a rôzne takéto výhovorky, lebo inak to proste nazvať neviem, pretože mne sa zdá, že patrím do kategórie, kedy som náhodne vybraný bol jeden deň dokonca trikrát, čo sa mi zdá nezmysel. Preto naším návrhom zavádzame jednoduchú povinnosť, aby pred začatím hovoru volajúci alebo spoločnosť, ktorá poskytuje marketingové služby, povedala, ako získala telefónne číslo. Nič viac, nič menej. Telefónne číslo máme odtiaľ a odtiaľ. Za účelom, aby sme v prípade, že nás také hovory obťažujú, jednoducho povedali, nesúhlasíme a žiadame tento náš súhlas alebo ho odvolávame, prípadne kontaktovali toho, čo spracúva tieto údaje. Druhou povinnosťou alebo druhá povinnosť vychádza, ktorú zavádzame, to je druhá a posledná pre tento prípad, je to, aby volajúci si vypýtal výslovný jasný a určitý súhlas s pokračovaním hovoru pred začatím hovoru. Ono sa to môže javiť ako nezmysel, ale my žijeme v krajine, kde je kopec ľudí veľmi dobrosrdečných, a teraz hovorím najmä o starších ľuďoch, ktorí nevedia povedať „nie“. A dáte mi isto za pravdu, že tí volajúci sú častokrát veľmi presvedčiví a veľmi ľúbiví a ťažko sa im hovorí „už dosť, už ma s tým neotravujte“. Ten volaný si to vypočuje a nakoniec si nezriedka aj niečo kúpi. Preto s kolegom poslancom Drobom zavádzame, alebo chceme, aby volajúci mal povinnosť vypýtať si jasný a určitý súhlas, inými slovami: súhlasíte alebo nesúhlasíte s týmto hovorom? Áno, nie. Čiže takéto dve jednoduché povinnosti navrhujeme. Myslím si, že nemalo by to nikomu vadiť, minimálne v tejto sále, pretože si myslíme, že je to na prospech všetkých občanov. A ešte možno zareagujem na včerajšiu výtku ministerstva hospodárstva, ktoré povedalo, že predsa veď je to „nadbytočná regulácia“. No asi to nie je nadbytočná regulácia, nie asi, ale určite, keď sa to stále deje a keď niektorí volajúci, ako som povedal, nemajú mieru a častokrát idú za hranicu slušnosti so svojimi obťažujúcimi telefonátmi. Páni a dámy, budem veľmi rád, ak tento návrh podporíte a dáme zadosť súkromiu občanov tejto krajiny.